<classify> TAASISI ya Kuzuia na Kupambana na Rushwa Takukuru, imeanza kulifanyia kazi tatizo la rushwa ya ngono kwenye vyuo vya elimu ya juu na sekondari za juu, ili kuwabaini wahusika na kuwachukulia hatua za kisheria.Kaimu Mkurugenzi Mkuu wa Takukuru, Brigedia Jenerali John Mbungo amezungumza na gazeti hili kwa njia ya simu na kusema taasisi hiyo imeanza uchunguzi huo katika vyuo vyote vya elimu ya juu na baadhi ya shule za sekondari zenye vidato vya tano na sita, kwa kuwa huko pia kuna tatizo la rushwa ya ngono.Amesema wanapata ushirikiano mzuri kutoka kwa wanafunzi, walioathirika na rushwa ya ngono vyuoni na kufanikiwa kukamata watu wanaohusika na matukio hayo.Alisema mfano hai wa watu waliokamatwa katika sakata hilo ni lile lililomhusu mhadhiri mmoja wa Chuo cha Taifa cha Usafirishaji NIT. Brigedia Jenerali Mbungo amesema rushwa ya ngono ni rushwa kama rushwa zingine, kwa kuwa inafanyika kwa siri, lakini kwa kuwa Takukuru ina utaalamu wa kuchunguza aina zote za rushwa, wana uhakika wa kuwakamata watuhumiwa wote wanaojihusisha na rushwa ya ngono vyuoni na mashuleni.Rushwa ya ngono siyo jambo linalotokea tu mara moja, bali inakuwa na mchakato wake kama rushwa zingine, na mara nyingi rushwa ya ngono inajitokeza hasa pale mwanafunzi wa kike anaposhindwa kufanya vizuri kwenye mitihani yake au kwenye somo fulani linalomsumbua, sasa anapokwenda kwa mwalimu wake kupata msaada wa kimasomo, ndipo katika mazingira haya baadhi ya wahadhiri huwataka wanafunzi hao rushwa ya ngono ili wawasaidie,amesema Brigedia Jenerali Mbungo.Aliongeza Hivi karibuni tulikuwa na kongamano Chuo Kikuu cha Dar es Salaam, vyuo vinakiri kuwepo kwa walimu wanaodai rushwa ya ngono kwa wanafunzi.Alisema kwa kuwa mbinu za kutekeleza uhalifu wa rushwa, zinabadilika kila wakati kama ilivyo kwa uhalifu mwingine, uchunguzi huo vyuoni na mashuleni, utakuwa endelevu nchi nzima.Aliwataka wanafunzi waathirika wa rushwa hiyo, kutoa ushirikiano kwa Takukuru ambao wana utaalam wa kuchunguza na kukamata pia. Oktoba 2, mwaka huu walipokutana na wahariri wa vyombo mbalimbali vya habari nchini makao makuu Upanga, Dar es Salaam, Takukuru ilitangaza kuanza utafiti wa suala la rushwa ya ngono katika taasisi za elimu ya juu nchini ili kushauri mamlaka husika kuchukua hatua kuzuia vitendo hivyo.Kumekuwapo na kilio cha muda mrefu kutoka kwa jamii, kuhusu kuongezeka kwa vitendo vya rushwa ya ngono katika maeneo ya kazi, vyuo vya elimu ya juu na biashara.Hivi karibuni kulisikia kilio kutoka kwa mmoja wa wahadhiri wa Chuo Kikuu cha Dar es Salaam UDSM Sehemu ya Mlimani, akilalamikia kukithiri kwa vitendo hivyo.Kutokana na sababu hiyo na nyinginezo, Takukuru ilitangaza kuanza utafiti kuanzia baadaye mwezi huo wa Oktoba au mapema Novemba kuhusu vitendo hivyo na kwa kuanzia wataanzia na taasisi za elimu ya juu.Mkurugenzi wa Uzuiaji Rushwa katika Takukuru, Sabina Seja alisema kati ya Oktoba na Desemba mwaka huu watafanya utafiti kuhusu rushwa ya ngono katika taasisi hizo za elimu kuona visababishi vyake, namna linavyofanyika na mbinu zinazotumika ili kuja na ushauri kwa mamlaka husika juu ya kukabiliana na tatizo hilo.Tutaendesha utafiti huu kati ya Oktoba na Desemba mwaka huu kujua namna, visababishi na mbinu zinazotumika katika suala hili, na kutoa ushauri kwa mamlaka husika katika kukabiliana nalo, alisema.Mkurugenzi wa Intelijensia, Emmanuel Kyabo alieleza kuwa suala la rushwa ya ngono lina utu ndani yake, hivyo kutoa taarifa imekuwa ni shida. Hata hivyo, aliongeza Takukuru tuko, tumejipanga, tukiweka mtego wetu unanasa tu, waje tu.Akifafanua suala hilo, Kaimu Mkurugenzi wa Uchunguzi, Kassim Ephrem aliwataka wananchi wawe jasiri na watoe taarifa na wafike kwao, kwani kuna watu maalumu wamewekwa kuwasikiliza na baada ya hapo uchunguzi unafanywa.Hata hivyo, alikiri kuwa suala hilo la rushwa ya ngono, linachanganya. Katika hatua nyingine, Brigedia Jenerali Mbungo amesema Takukuru pia imeshaanza kuchunguza tuhuma za rushwa ya ngono, zinazowahusu madaktari wanne pamoja na Mkurugenzi wa Hospitali ya Rufaa ya Kanda Mbeya.Alisema uchunguzi dhidi ya madaktari hao, bado unaendelea na kwa kuwa suala hilo linahusu haki za watu, taasisi yake itatoa fursa kwa kila mmoja kujieleza kwa uhuru.Kutokana na kukithiri kwa vitendo vya rushwa ya ngono vyuoni juzi, Katibu Mkuu Wizara ya Afya, Maendeleo ya Jamii, Jinsia, Wazee na Watoto anayeshughulikia Maendeleo ya Jamii, Dk John Jingu, alikemea ukatili wa kijinsia ikiwemo vitendo vya rushwa ya ngono katika vyuo vya elimu ya juu.Alikemea tabia hiyo wakati akifungua kikao cha wakuu wa vyuo vya elimu ya juu jijini Dodoma, kilichojadili namna ya kupambana na ukatili wa kijinsia kwenye taasisi za elimu ya juu.Dk Jingu alisema tatizo la rushwa ya ngono, limeshamiri katika vyuo vya elimu ya juu kutokana na baadhi ya wahadhiri kutumia nafasi zao, kuwalazimisha wanafunzi kufanya nao ngono ili wawafaulishe.Aliongeza kuwa tatizo hilo, pia linawakabili wafanyakazi wanaofanya kazi katika vyuo vya elimu ya juu. Hivyo. alisema nguvu ya ziada inahitajika katika kukabiliana na tatizo hilo la rushwa ya ngono vyuoni.  <topic>: kitaifa 